Matkahuollon mukaan kyseessä on pitkään suunniteltu hinnoittelun uudistus, jonka julkistus sattui juuri Postin lakon alkamiseen.

Iltalehti kyseli kansalaisten mielipiteitä tukilakoista aamuliikenteessä. IL TV

Iltalehteen otti yhteyttä Matkahuollon asiakas, joka on tyrmistynyt yhtiön nostettua pakettilähetyksen hintaa juuri Postin lakon aikaan.

8. marraskuuta saman 60x60x120 -kokoisen paketin lähetys maksoi 13,90 euroa. Nyt saman paketin hinta oli 24,90 euroa.

– Aivan törkeää, eikä tästä uudistuksesta ole edes tiedotettu mitenkään, hän puhisee.

Matkahuollon pakettipalveluiden johtaja Kati Nevalainen kiistää, että yhtiö olisi tarkoituksella lyönyt rahoiksi kilpailijayhtiön työntekijöiden mentyä lakkoon. Kyseessä on sen sijaan totaalinen hinnoittelun uudistus, jota on suunniteltu pitkään.

– Oli ihan sattumaa, että puolitoista vuotta sitten aloitettu palvelu-uudistus julkaistiin nyt.

Nevalaisen mukaan on totta, että palvelu-uudistus julkaistiin 12. marraskuuta, eli tiistaina, kun Postin lakko alkoi maanantaina 11. marraskuuta.

Nevalaisen mukaan syynä hinnoittelun uudistukseen on asiakkailta tullut toive.

– Aika paljonkin palautetta on tullut kuluttajarajapinnasta, että haluaisivat lähettää paketteja kokopohjaisella hinnoittelulla. Meillä hinta perustui aina paketin painoon. Puolitoista vuotta sitten ruvettiin valmistelemaan käteispakettiuudistusta, jossa hinnoittelu käytännössä muutettiin painopohjaisesta kokopohjaiseksi.

Esimerkiksi hän ottaa kenkälaatikon kokoisten pakettien lähettäjän.

– Kun aiemmin lähetti kenkälaatikon kokoisen paketin, joka saattoi painaa vaikka 8 kiloa. Se maksoi aiemmin 9,90, nyt 5,90, jos se on alle 10 senttiä korkea. Jos on yli 10 senttiä korkea, se maksaa 8,90.

Kaikkien pakettien hinnat eivät suinkaan ole nousseet, Nevalainen vakuuttaa.

– Osassa lähetyksiä, kevyissä, mutta tilaa vievissä, hinnat ovat voineet nousta, mutta erityisesti pienissä ja painavissa hinnat ovat vastaavasti laskeneet.

Matkahuolto kiistää lyöneensä rahoiksi Postin lakolla. Hintauudistus oli suunniteltu kauan sitten. Kuvituskuva. Ismo Pekkarinen

Lakko räjäytti tilanteen käsiin

Matkahuollon tavoitteena oli julkaista hintauudistus ennen Black Fridaysta alkavaa pakettisesonkia. Kyseinen ostosjuhla on ensi perjantaina.

– Se osui nyt sattumalta siihen samaan kohtaan Postin lakon kanssa.

Kuluttajilta hinnoittelu-uudistuksesta on tullut niin kiitosta kuin risujakin.

– Moni asiakas on tykännyt kovasti, kun otimme käyttöön 4,90 maksavan, korkeintaan kolme senttiä paksun lähetyslajin. Toisaalta on kiitelty verkkosivuja ja niiden hyvää toimivuutta.

Postin lakko on vaikuttanut Matkahuollon pakettimääriin jo ennen kuin varsinainen lakko alkoi. Lakonuhka leijui pitkin syksyä.

– Paketteja on viikkotasolla jopa 50 prosenttia enemmän normaaliaikaan. Kasvu on ollut tasaista, mutta viimeisen kahden viikon aikana se on niin sanotusti räjähtänyt käsiin.

Nevalainen kertoo yhtiön pääasiassa pystyneen pitämään kuljetustason normaalina. Joulun ruuhkaan oli muutenkin varauduttu. Yhtiö toivoo saavansa asiakkaita lakon myötä myös pitkäaikaisemmin.

– Tähän on varauduttu sekä lajittelu-, että kuljetuskapasiteettia lisäämällä. Joulusuunnitelmat olivat jo hyvin pitkällä ja miehityksen käyttöönottoa aikaistettiin.